POZNAŤ DONA BOSCA

PASCUAL CHÁVEZ VILLANUEVA

## 1

**BOŽIE POVOLANIE**

## ROZHODNUTIA DONA BOSCA BOLI DIKTOVANÉ VÝZVAMI BOHA, PÁNA DEJÍN

*V srdci Starého zákona sa nachádza jedno povolanie. Boh povolal Mojžiša v deň, keď videl horiaci ker. Pán povedal: «Videl som utrpenie svojho ľudu v Egypte a počul som jeho volanie pre pracovných dozorcov. Viem o jeho utrpení. Preto som zostúpil, aby som ho vyslobodil z moci Egypťanov a vyviedol ho z tej krajiny do krajiny krásnej...» (Ex 3,7-8).*

«Videl som... počul som ... viem ... zostúpil som, aby som ho vyslobodil.» Sú to štyri slovesá dokonalého otcovstva. Boh neopúšťa svoje deti. Don Bosco bol povolaný stelesniť otcovstvo Boha v našej dobe.

**Obdobie trápení**

Don Bosco žil a pracoval v období veľmi rýchlych epochálnych premien. Tento prechod bol traumatizujúci najmä v sociálnej a cirkevnej oblasti. Najmä sa urýchlil proces, započatý osvietencami, ktorý urobil koniec *kresťanskej spoločnosti* tým, že začali triumfovať agnostické a protikresťanské ideológie, bola vyvolaná nezlúčiteľnosť rozumu-vedy a viery, postupne sa cirkevným inštitúciám odcudzili stredné a ľudové vrstvy (rýchlejšie v mestách, neskôr postupne na vidieku). V Taliansku otvorila veľké trápenie v dušiach veriacich rímska otázka. Pod tlakom antiklerikálnej laickej inteligencie a podnikateľskej buržoázie, ktorá so zbraňou tlače ovládala verejnú mienku a životný štýl, boli nové generácie, formované v postupne agnostickej škole, dezorientované, stávali sa ľahkou korisťou ideí a praktík, vzdialených kresťanským mravom. Zároveň sa prejavovali nové druhy chudoby, masívna migrácia vnútri krajiny i von z nej, kultúrne vykoreňovanie, pracovné vykorisťovanie a mravné spustnutie najchudobnejších vrstiev.

**Zachraňovať mladých**

Práve tento historický kontext, tieto sociálne traumy a tieto napätia boli pre dona Bosca podnetom a vzácnou príležitosťou rozlišovania Pánovho hlasu. Zatiaľ čo iní polemizovali, zatracovali, bedákali nad smutnými časmi, on – so sklonom vnímať Boha prítomného a činného v ľudských dejinách a formovaný k tomu, aby videl seba samého ako pastiera povolaného pracovať pre spásu ľudstva, zvlášť mládeže – sa kriticky, ale s láskou a tvorivo ponoril do svojej doby, prežíval všetky jej osudy často s trpiacou účasťou, a bol pripravený obetovať svoj život pre poslanie, ktorého sa cítil byť nositeľom, pričom bol presvedčený, že Božia milosť je silnejšia ako každá ľudská prekážka a účinne podopiera toho, kto pracuje na šírení Kristovho kráľovstva v ľudských srdciach.

Situácia chudobných mladých, ktorých stretával v Turíne v 40.-ych a 50.-ych rokoch, ale aj cirkevné, politicko-spoločenské udalosti a nové zákony podnecovali a účinne nasmerovali jeho výchovnú citlivosť, jeho pastoračnú horlivosť, jeho prirodzené dary, a pobádali ho uskutočňovať rozlišovanie v smere proaktívnej a preventívnej činnosti.

Situácia sa v nasledujúcich desaťročiach menila, vznikali nové problémy, ale tento postoj mysle a táto duchovná dispozícia ho primäli k rozšíreniu obzorov, k vytváraniu diel a ponúk, k rozmnoženiu iniciatív, pričom angažoval stále širšie rady nasledovníkov, podporovateľov, dobrodincov a sympatizantov. Takto výraz „chudobní a opustení mladí“ neskôr nadobúdal stále širší význam, nielen spoločensko-ekonomický, ale aj duchový, kultúrny a etický.

**«Všetko môžem v tom, ktorý ma posilňuje!»**

Jeho modernosť spočíva v tomto: nielen v iniciatívach držiacich krok s potrebami a záujmami doby a mladých, ale vo včasných a účinných odpovediach (pretože boli prezieravé, a boli ovocím rozlišovania a úprimnej dobročinnej lásky) na nové problémy, na nové výzvy, nové potreby, nové „satanské“ útoky, počnúc žulovou vierou, neochvejnou nádejou, úplným darovaním sa Bohu a bratom, vnútornou slobodou, ktorá bola ovocím očisťovania a odpútanosti od seba samého. Istému skľúčenému kňazovi napísal: «Je veľa práce? Zomriem na poli práce *ako dobrý Kristov vojak*. Som málo schopný? *Všetko môžem v tom, ktorý ma posilňuje*. Sú tam tŕne? Z tŕňov premenených na kvety Vám anjeli v nebi udelia korunu. Sú ťažké časy? Stále také boli, ale Boh so svojou pomocou nikdy nechýbal: *Kristus včera a dnes*» (25. októbra 1878, Ceria, *Listy sv. dona Bosca*, III, 399).

Pre nás je to lekcia nádeje a odvahy, výzva vyburcovať sa a obnoviť sa vo vernosti a v úsilí, i v dôvere v Boha.

(Z Il Bollettino Salesiano, január 2012)

POZNAŤ DONA BOSCA

PASCUAL CHÁVEZ VILLANUEVA

## 2.

**JEDEN DOM, JEDNA RODINA, JEDEN OTEC**

## Dôležitosť prostredia, v ktorom žil mladý don Bosco,

## a osôb, ktoré ho formovali

*«Spomínam si – a je to prvá vec v mojom živote, ktorú mám v pamäti –, že všetci vychádzali z izby, kde bol zomrelý, ale ja som tam chcel za každú cenu zostať.*

 *«Poď Janko, poď so mnou», opakovala užialená matka.*

*«Ak nejde otecko, nepôjdem ani ja», odvetil som.*

*«Úbohý synček – nástojila moja matka – poď so mnou, už nemáš otecka».*

*Keď to povedala, prepukla v silný plač, vzala ma za ruku a vyviedla ma von. Plakal som, pretože plakala ona.»*

Prvou spomienkou dona Bosca je ruka jeho matky. Keď neskôr spoznal mladíkov z turínskych väzníc, povedal: «*Ak nájdu dobrotivú ruku, ktorá sa o nich postará …, dávajú sa na čestný život, zabúdajú na minulosť, stávajú sa dobrými kresťanmi a čestnými občanmi. Toto je prvopočiatok nášho oratória.»*

Keď don Bosco v *Pamätiach oratória* spätne vykladal vlastnú skúsenosť z mladosti a cestu, ktorá ho priviedla k uskutočneniu jeho diela, vyzdvihol určujúcu úlohu vychovávateľov a prostredia, v ktorom sa uskutočnila jeho formácia: rodinu, náboženské spoločenstvo v Morialde, školu v Chieri, seminár, konvikt; starostlivosť mamy Margity a dona Calossa, láskavosť jeho učiteľov v Chieri, prijatie a rady spovedníka, dobrých priateľov, podnetný príklad Luigiho Comolla, prístup k disciplíne, aký mali predstavení seminára, pastoračnú a duchovnú príkladnosť a výučbu dona Cafassa a teológa Gualu.

**Korene sily**

Aj kontext chudoby a tvrdosti sveta roľníkov, v ktorom vyrástol, mal dôležitú úlohu pri podnecovaní jeho postojov dôvery v Boha, pracovitosti a húževnatosti, striedmosti a tvorivosti. Konfrontácia s Antonom tiež nebola úplne negatívna, pretože pomohla vyrásť túžbe a podnietila jeho vynaliezavosť pri hľadaní možných ciest v málo priaznivých situáciách, alternatívnych spôsobov užitočných pri premieňaní sna na skutočnosť. Rovnako ani odpor, s ktorým sa stretol v prvých rokoch oratória zo strany vikára mesta Turín, farárov, markízy Barolovej, či nedostatok finančných zdrojov, priestorov a spolupracovníkov neboli iba prekážkami, ale aj výzvami, ktoré podnietili jeho tvorivú lásku a viedli ho k uskutočňovaniu jemu vlastnej stratégie činnosti. Vytvorila sa v ňom mentalita proaktívnej adaptácie v konaní dobra, postoj dôvery, ktorý vychádzal z dôverného vzťahu s Bohom a viedol ho uskutočňovať všetko, čo bolo možné, v očakávaní budúceho vývoja a vhodných podmienok. Bola to pripravenosť na zmenu a včasné prispôsobenie sa nepredvídaným okolnostiam alebo prekážkam, ktoré vedel obchádzať s dôvtipom a predvídavo. Rozvinul tiež model vzťahov a komunikácie, zameraný na to, aby ľudí informoval a motivoval a neskôr i zapojil do diela – čo bolo v budúcnosti rozhodujúce.

**Ľudia, ktorí ho milovali**

Dôležitým zdrojom boli preňho najmä ľudia, ktorí ho formovali, ich výchovné venovanie sa, ich starostlivosť, asistovanie a sprevádzanie, ich príklad a podnet. Usmernili totiž jeho formačnú cestu a súčasne sa stali orientačným vzorom spirituality, životného rozhodnutia, otcovských vzťahov, starostlivosti a spoluúčasti, sebadarovania …, čo mu poskytlo účinný rámec, v ktorom mohol sformovať preventívny systém a svoj spôsob činnosti. Keď don Bosco s odstupom rokov uvažoval o týchto ľuďoch a ich postojoch, vyvodil z nich dôležité dôsledky pre svoj systém.

**Prostredie, ktoré ho formovalo**

Aj prostredie, v ktorom sa uskutočnila jeho výchova, bolo dôležitým zdrojom vypracovania jeho výchovného modelu: chudobná a pracovitá rodina, solidárna roľnícka komunita z Morialda, školské prostredie v Chieri (kde „náboženstvo bolo základnou súčasťou výchovy“), vážnosť, disciplína a duchovné napätie v seminári, horlivé ovzdušie konviktu. Všetky tieto skúsenosti konkrétne prispeli k tomu, že sa v ňom utvárala idea aj prax výchovného spoločenstva a náboženskej komunity, ľudských vzťahov a formačných rolí, zmyslu pre príslušnosť a spoluprácu.

**Sieť, ktorá pomáha dozrievať**

V myslení a praxi dona Bosca nemôže existovať výchova inak ako v rámci usporiadaného, pracovitého a radostného rodinného spoločenstva, a v sieti ľudských vzťahov utkaných láskavými a citlivými vychovávateľmi, ktorí sú prítomní medzi mladými aktívnym a podnecujúcim spôsobom, a ktorí sú schopní otvoriť im široké obzory, oceňovať ich talenty, utvárať charaktery a viesť po ceste vnútorného života na základe metódy rozumu, náboženstva a láskavosti.

(Z Il Bollettino Salesiano, február 2012)

## 3.

POZNAŤ DONA BOSCA

PASCUAL CHÁVEZ VILLANUEVA

## ZAVESENÍ

## NA JEDNOM LANE

## Od súkromného angažovania sa pre mladých k vybudovaniu spoločenstva-rodiny;

## od osobnej charizmy ku spoločne prežívanej charizme

Prvým Ježišovým „oficiálnym“ gestom bolo: *«Keď raz išiel popri Galilejskom mori, videl Šimona a Ondreja, Šimonovho brata, ako spúšťajú sieť do mora; boli totiž rybármi. Ježiš im povedal: „Poďte za mnou a urobím z vás rybárov ľudí“» (Marek 1, 16-17).*

Už od rokov v Konvikte don Bosco hľadal mladých „pomocníkov“: *«Hoci mojím cieľom bolo zhromažďovať iba tých najohrozenejších chlapcov a prednostne tých, čo vyšli z väzenia, predsa len, aby som mal nejaký základ, na ktorom sa bude dať postaviť disciplína a mravnosť, pozýval som aj niektorých s dobrým správaním, ktorí už boli poučení. Oni mi pomáhali zachovávať poriadok a tiež čítať a spievať posvätné chvály, pretože už vtedy som si všimol, že bez šírenia spevníkov a knižiek so zábavným čítaním by slávnostné zhromaždenia boli ako telo bez duše»* (ŽP vyd. 2011, s. 130)*.*

Pre dona Bosca sa prechod od osobnej iniciatívy ku koordinovanej zborovej činnosti uskutočnil rýchlo. Osobná charizma už od začiatku prejavuje povolanie k spoločenstvu a sklon zvolávať druhých.

Pravidelnejšiu operatívnu spoluprácu zakúsil v rokoch 1844 až 1846, keď sa k nemu pridružil teológ Borel, don Pacchiotti a ďalší. Ale bola to spolupráca občasná, spojená s praktickými potrebami.

Oratórium sa rozbehlo, keď sa don Bosco spolu s matkou usadil v Pinardiho dome a budovu, ktorá dovtedy bola jednoduchým miestom aktivít, premenil na „domov“, na apoštolskú rodinu zasvätenú poslaniu, vo dne v noci otvorenú pre prijímanie chudobných a opustených mladíkov. Od tej chvíle dielo rozvíja všetky svoje kapacity, a to aj preto, lebo zanechal akékoľvek iné záväzky a zasvätil sa výlučne mládežníckemu poslaniu. A práve v tejto situácii sa don Bosco usiluje zhromaždiť okolo seba spoločenstvo pastierov-vychovávateľov – už nie iba príležitostné alebo účelové kvôli aktivitám –, ktoré v ňom bude uznávať otca, orientačný bod a vzor.

**Nie iba „pomocníci“**

Najmä po kríze v rokoch 1848-49, ktorá odobrala mnohých spolupracovníkov, ktorých napĺňal iný duch a metóda, sa don Bosco snažil vytvoriť prototyp „saleziánskeho“ výchovného spoločenstva a formovať mladých, ktorí by neboli iba „pomocníkmi“, ale „učeníkmi“ a „synmi“, živou súčasťou rodiny, spojenej putami lásky a duchovnými putami, s jasne stanovenými a vzájomne sa dopĺňajúcimi úlohami a rolami, ktorí by mali účasť na jeho charizme: Ascanio Savio, Rua, Cagliero, Buzzetti, Artiglia, Rocchietti, Bonetti… Žili v oratóriu a boli rozhodnutí byť s donom Boscom, aby zasvätili svoj život mládežníckemu poslaniu. Boli ovocím formačnej práce dona Bosca medzi členmi oratória a jeho duchovného vedenia. Nie všetci sa stali rehoľníkmi. Mnohí neprestali spolupracovať v oratóriách a v školách, aj keď žili vo svojich rodinách. Ďalší ponúkali občasnú pomoc, ekonomickú a morálnu podporu. Ale všetci sa cítili byť aktívnou súčasťou saleziánskeho diela, a v budúcnosti budú používať tú istú metódu, ciele a charizmatické črty.

**„Rodina“, ktorá vychováva**

Táto skúsenosť dala zrod svojráznemu charizmatickému vzoru výchovno-pastoračnej komunity. V saleziánskych domoch je komunita rehoľníkov, zhromaždená okolo direktora (skutočného duchovného otca), koordinovaná v rolách a v úlohách, srdcom diela; ale pre svoju formačnú účinnosť potrebuje zapojiť spolupracujúcu náklonnosť a lásku tých najlepších mladých ako aktívnych duchovných animátorov a vychovávateľov svojich kamarátov, a budovať širokú sieť operatívnej a morálnej spolupráce na viacerých úrovniach (v sústredených kruhoch), ktorá bude dielam dodávať dynamickosť, účinnosť a stálosť.

Saleziánske dielo sa mohlo rozšíriť do celého sveta vďaka tomuto komunitnému povolaniu charizmy dona Bosca, ktorý vedel, že aby bolo možné mladých dobre vychovávať, je potrebné, aby bolo veľmi mnoho vychovávateľov, ktorých zbližujú tie isté ideály a ten istý duch, žijú v bratstve, sú ochotní srdečne spolupracovať s direktorom a s radosťou dávať celých seba, každý podľa vlastného životného stavu. Dejiny saleziánskeho diela v každej časti sveta ukázali, že „nezávislí bojovníci“, čo ako schopní alebo výkonní, ak boli bez príslušnosti k spoločenstvu a odpojení od komunity, vytvorili nestále diela.

Avšak saleziánske komunity zjednotené v práci a v bratstve, hoci ich tvoria jednoduchí ľudia, ak sú dobré zakorenené v danej oblasti a ak sa usilujú zapájať a zvolávať iných, vykonávali účinnú prácu s hlbokými a  plodnými účinkami na občianske a cirkevné spoločenstvá, do ktorých boli začlenené.

## Ako potvrdzujú Stanovy saleziánov: «Žiť a pracovať spoločne je pre nás saleziánov základná požiadavka a bezpečná cesta realizovať svoje povolanie» (článok 49a).

(Z Il Bollettino Salesiano, marec 2012)

## 4.

POZNAŤ DONA BOSCA

PASCUAL CHÁVEZ VILLANUEVA

OHEŇ SA MUSÍ ŠÍRIŤ

## Odpovedať na potreby „chudobných a opustených mladých“ v GLOBÁLNOM spásonosnom napätí, s prezieravým pohľadom otvoreným pre celý svet mladých

Počiatky oratória sú dojímavé: *«Púšťal sa v dome do najrozličnejších prác. Keďže sa nemohol spoliehať na zo, že by vzal do služby zamestnancov, so svojou matkou robil všetky domáce práce. Zatiaľ čo Margita pracovala v kuchyni, prala, upravovala a obšívala bielizeň a spravovala obdraté šatstvo, on sa staral o všetky, aj tie najmenšie záležitosti. Don Bosco v týchto prvých rokoch žil spoločne s mladíkmi a keďže neodchádzal preč z domu, bol pripravený na každú pokornú službu. Ráno naliehal, aby si mladíci umývali ruky a tvár, a on česával tých najmenších, strihával im vlasy, čistil im oblečenie, upravoval im neustlané postele, zametal izby a kostolík. Jeho matka zapaľovala oheň a on chodil čerpať vodu, osieval cirokovú múku, alebo triedil plevy od ryže. Niekedy lúpal fazuľu a šúpal zemiaky. Často prestieral na stôl pre obyvateľov svojho internátu a umýval riad, a tiež medené hrnce, ktoré si niekedy požičiaval od niektorých dobroprajných susedov. Podľa potreby vyrábal alebo renovoval lavice, aby si mladíci mali kam sadnúť, a rúbal drevo.*

*Aby ušetril výdavky na krajčírstvo, strihal a šil nohavice, trenírky, vesty a s pomocou matky bol za dve hodiny hotový jeden kus oblečenia» (Životopisné pamäti III, 359).*

Dejiny ukazujú, ako sa don Bosco začal starať o mladíkov, ktorých stretol v 40-ych rokoch a ktorí boli vo veľkej miere potulní, ponechaní sami na seba. Jeho počiatočný prínos bol prevažne pastoračný, ale ihneď sa rozširuje na celkovú charitatívnu, sociálnu, výchovnú a formačnú činnosť, aby odpovedal na všetky ich materiálne a duchovné, časné i večné potreby. „Oheň dobročinnej lásky“, ktorý ho pobádal pracovať na „spáse duší“, ho usmerňuje na konkrétnu spásonosnú, náboženskú a zároveň občiansku a morálnu činnosť.

**„Časť“ nádeje**

V roku 1849 dal don Bosco vytlačiť Posvätné oznámenie, v ktorom píše: „*Časť ľudskej spoločnosti, na ktorej sa zakladajú nádeje prítomnosti a budúcnosti, časť hodná najväčšej pozornosti, je nepochybne mládež. Keď je správne vychovávaná, tak bude poriadok a mravnosť, inak budú neresti a neporiadok. Jedine náboženstvo je schopné začať aj splniť veľké dielo skutočnej výchovy“* (Životopisné pamäti III, 605).

Zatiaľ, čo mladým ponúka nástroje integrálnej výchovy, aby z nich urobil «dobrých kresťanov a čestných občanov», jeho cieľom je obnoviť spoločnosť a kultúru. Jeho cesta nie je cestou filozofov a ideológov. Don Bosco nie je mysliteľ ani revolucionár, ale vychovávateľ. Začína odpovedať na bezprostredné potreby mladíkov, ktorých stretáva. Tak prechádza od katechizmu k sviatočnému oratóriu, potom k „pripojenému domu“ s dielňami a študovňami, k apoštolátu tlače, k založeniu Saleziánskej spoločnosti a Dcér Márie Pomocnice, k otvoreniu kolégií a útulkov mimo Turína, k misiám, k Združeniu spolupracovníkov, k starostlivosti o mladé i neskoršie povolania …

**Myseľ a srdce**

Keď sa časom spoločenská situácia zmenila, myšlienka „chudobnej a opustenej mládeže“ sa rozširuje. K ekonomickej chudobe a k výchovnej opustenosti mladíkov prijatých v prvých rokoch sa pripája vnímanieiných druhov chudoby: citová, výchovná, sociálna, kultúrna, hodnotová, mravná, náboženská, duchovná… V období rokov 1841 až 1888 sa svetská spoločnosť zmenila pod tlakom pokroku, obchodu, priemyslu, túžby po oslobodení ľudu, ideológií, zákonov, politických a národnobuditeľských ambícií, kolonializmu a migrácie. Počet chudobnej a opustenej mládeže narastá na všetkých úrovniach a v každej časti sveta. Aby sme týchto mladých „zachránili“, nestačí katechizmus a nedeľná pastorácia: je potrebná globálna formačná činnosť, ktorá zasahuje myseľ i srdce.

**Členitý projekt**

Don Bosco rozširuje horizonty, predkladá návrhy, zväčšuje okruh činností. Sviatočné oratórium zostáva príkladnou orientačnou skúsenosťou, ale už nestačí. Aby sa dosiahol väčší počet mladých a aby sa im v nových okolnostiach poskytli potrebné spásonosné a formačné prostriedky, vrhá sa do širších podujatí, a odpovedá predovšetkým na dopyt po školskom a odbornom vzdelávaní. Aj výchovný empirizmus prvých rokov a rodinné vedenie domu pretvára na organický výchovný systém, ktorý je vhodný pre nové diela a ktorý zjednocuje historickú skúsenosť a nové potreby: 70-e a 80-e roky sú pre dona Bosca charakterizované úvahami, z ktorých vzišli dokumenty veľkej pedagogickej hodnoty. Aj organizovanie diel si vyžaduje obozretnejšie riadenie. V roku 1877 sa vydali *Pravidlá* pre externých členov a *Pravidlá* pre domy (por. Vydané diela dona Bosca, XXIX), ktoré sa javia ako skutočné výchovné a pastoračné projekty, primerané zložitým dielam a členitým výchovným komunitám.

**Ako kvas vo svete**

Medzitým sa na cirkevnej úrovni objavuje nový model veriaceho, aktívny a zúčastnený svedok, ktorý požaduje spiritualitu primeranú jeho poslaniu vo svete, vhodné formačné a pastoračné cesty. Aj toto pobáda dona Bosca k činnosti: od úsilia formovať dobrých kresťanov a čestných občanov prechádza k ambicióznejšiemu cieľu: je potrebné vystrojiť ich aj na charitatívne, apoštolské a svedecké poslanie v sociálnej oblasti. Jeho prednášky, uvedené v *Bollettino* v 80-ych rokoch jasne prezrádzajú túto otvorenosť. Na spolupracovníkov a na bývalých chovancov sa teraz pozerá aj z tejto aktivistickej perspektívy.

(Z Il Bollettino Salesiano, apríl 2012)

## 5

POZNAŤ DONA BOSCA

PASCUAL CHÁVEZ VILLANUEVA

STĹP

## Úcta k Márii Pomocnici a jej chrám v srdci saleziánskeho diela

V istý teplý májový večer roku 1862 don Bosco so svojou obvyklou rečníckou obratnosťou rozpovedal toto: „Predstavte si, že ste so mnou na morskom brehu alebo lepšie na skalnatom výbežku do mora a že okolo seba nevidíte nič iné len more. Na celej tej šírej vodnej hladine vidno nespočetné množstvo lodí, zoskupených do boja, ktoré sú prednými časťami ukončené ostrým železným zubcom ako hrot šípu. Tieto lode sú vyzbrojené delami a sú plné pušiek, zbraní každého druhu, zápalných materiálov aj kníh. Približujú sa k lodi oveľa väčšej a vyššej od všetkých a snažia sa do nej naraziť svojím zubcom, podpáliť ju a všemožne ju poškodiť.

Túto majestátnu a najlepšie vybavenú loď sprevádzajú mnohé loďky, ktoré od nej dostávajú príkazy a zaraďujú sa na pozície, aby sa bránili pred nepriateľskými loďami. Ale vietor fúka proti nim a zdá sa, že rozbúrené more pomáha nepriateľom.

Uprostred obrovskej morskej plochy sa z vĺn týčia dva mohutné vysoké stĺpy, vzdialené neďaleko od seba. Na jednom je socha nepoškvrnenej Panny, pri ktorej nohách visí veľká tabuľa s týmto nápisom: „Auxilium christianorum. Pomocnica kresťanov.“ Na druhom, ktorý je omnoho vyšší a hrubší, je hostia s výškou primeranou stĺpu a pod ňou iná tabuľa so slovami: „Salus credentium. Spása veriacich.“

Najvyšší veliteľ veľkej lode, ktorým je rímsky veľkňaz, prekonáva všetky prekážky a vedie loď doprostred medzi tie dva stĺpy, takže jednou reťazou, ktorá vpredu visí z lode, ju zakotvuje o stĺp, na ktorom je hostia, a druhou reťazou, čo visí zo zadnej časti lode, ju uväzuje na opačnej strane druhou kotvou o stĺp, na ktorom je umiestnená nepoškvrnená Panna. Vtedy náhle nastáva veľký zvrat: všetky nepriateľské lode utekajú, roztrácajú sa, vrážajú do seba a vzájomne sa rozbíjajú.“

**Nové a staré pomenovanie**

Don Albera dosvedčuje, že práve v jeden decembrový večer tohto roku don Bosco spovedal do jedenástej večer a potom sa prišiel navečerať. Bol roztržitý. V istej chvíli mu povedal: „Spovedal som veľa a pravdupovediac takmer neviem, čo som hovoril alebo robil, tak veľmi ma znepokojovala jedna myšlienka. Uvažoval som: Náš kostol je príliš malý; nepojme všetkých mladíkov, aj keď v ňom stoja natlačení jeden vedľa druhého. Nuž zhotovíme im iný, krajší, väčší, ktorý bude nádherný. Dáme mu názov Kostol najsvätejšej Márie Pomocnice. Ja nemám ani groš, neviem, kde vezmem peniaze, ale to nič. Ak ho chce mať Boh, tak sa to urobí“ (*ŽP* 7, 333 – 334). S plánom sa zdôveril aj donovi Caglierovi: „Doteraz sme slávnostne a veľkolepo oslavovali sviatok Nepoškvrnenej […]. Ale Božia Matka chce, aby sme si ju uctievali ako Máriu Pomocnicu: časy sú také smutné, že naozaj potrebujeme, aby nám najsvätejšia Panna pomohla zachovať a brániť kresťanskú vieru“ (*ŽP* 7, 334).

V prvých mesiacoch roku 1863 sa pustil do práce, aby dosiahol povolenia; v roku 1865 položil základný kameň a v roku 1868 bolo dielo zavŕšené.

**Výrečná ikona**

V rozhodnutí dona Bosca nie sú len dôvody praktické (mať priestrannejší kostol) alebo nábožensko-politické (príval zúrivého antiklerikalizmu, ktorý ohrozoval Cirkev).

Ikona Márie na obraze Lorenzoneho, ktorý sa vypína nad hlavným oltárom, dobre vyjadruje vnútornú mienku dona Bosca. Jeho ponímanie dejín spásy ho viedlo k umiestneniu Cirkvi do srdca sveta a v srdci Cirkvi kontemploval Máriu Pomocnicu, všemohúcu Matku, víťazku nad zlom.

Božia Matka bola vždy prítomná v živote dona Bosca. V sne z deviatich rokov sa Ježiš predstavil takto: „Som Synom tej, ktorú ťa tvoja matka naučila pozdravovať trikrát za deň.“

Ale rozhodujúci vzťah k mariánskej úcte má presný dôvod: chrám na Valdoccu. „A táto,“ píše E. Viganò, „zostane definitívnym rozhodnutím: je oporným bodom nepretržitého rastu povolaní a stredobodom rozmachu charizmy zakladateľa. V Pomocnici don Bosco rozoznáva konečné črty tváre Panej, ktorá dala zrod jeho povolaniu a bola a vždy bude jeho inšpirátorkou a učiteľkou.“

**Mária si postavila svoj dom**

Chrám na Valdoccu sa stáva hmatateľným a reálnym znamením Máriinej prítomnosti v živote dona Bosca a Kongregácie. Práve toto je „materský kostol“ saleziánskej rodiny.

Ľudové vnímanie ihneď objavuje podivuhodnú zhodu medzi Máriou Pomocnicou a donom Boscom: Mária Pomocnica je už navždy „*Božou Matkou dona Bosca*“*.* A don Bosco je „*svätcom Pomocnice*“. Málokedy sa stalo, že nejaký takmer neznámy mariánsky titul sa tak rýchlo rozšíril do celého sveta.

Don Bosco pokorne hovorieval: „Ja nie som pôvodcom veľkých vecí, ktoré vidíte; to si Pán a najsvätejšia Mária ráčili poslúžiť úbohým kňazom. Nevložil som do toho nič svoje: *Aedificavit sibi domum Maria* (Mária si postavila svoj dom). Každý kameň, každý ornament značí nejakú milosť.“

Chrám na Valdoccu je kostol, ktorý saleziáni z celého sveta vidia oveľa viac srdcom ako očami. A práve v ňom sa všetci cítia „doma“.

(Z Il Bollettino Salesiano, máj 2012)

## 6.

POZNAŤ DONA BOSCA

PASCUAL CHÁVEZ VILLANUEVA

## GALAXIA SA ROZŠIRUJE

## Od oratória k domu, k učilištiam a k internátom

*«Už u sv. Františka Assiského som spoznal potrebu nejakej školy. Niektorí chlapci sú už dosť pokročilého veku a ešte stále nevzdelaní v pravdách viery. Pre nich by čisto ústne poučovanie bolo dlhé a väčšinou by ich nudilo, preto ľahko k nám prestanú chodiť. Skúšali sme trochu vyučovať, ale nedalo sa to pre nedostatok vhodného miesta a vhodných učiteľov, ktorí by nám chceli pomôcť. V Útulku a potom v dome Morettovcov sa začalo so stálou nedeľnou školou a aj s pravidelnou večernou školou, keď sme prišli na Valdocco. Aby sme dosiahli nejaký dobrý výsledok, na jeden raz sme brali len jeden vyučovací predmet. Napríklad v jednu alebo dve nedele sa prechádzala a opakovala abeceda a príslušné slabikovanie; hneď potom sme zobrali malý katechizmus, z ktorého sme dali čítať a hláskovať až dovtedy, kým neboli schopní prečítať jednu alebo dve prvé otázky z katechizmu, a to poslúžilo ako úloha na celý týždeň. V nasledujúcu nedeľu sme zopakovali tú istú látku a pridali sme ďalšie otázky a odpovede. Týmto spôsobom som dosiahol, že počas ôsmych sviatočných dní niektorí dokázali sami čítať a študovať celé strany katechizmu»* (Pamäti oratória, 161).

**Saleziánsky trojlístok**

Dvor, kostol, škola – podstatný trojlístok saleziánskeho domu – bol živý a účinný už od začiatku.

Skúsenosť „domu pripojeného k Oratóriu svätého Františka Saleského“ premenil sviatočné oratórium charakteru rímskeho (svätý Filip Neri) a lombardského (svätý Karol Boromejský), ktorými sa don Bosco inšpiroval, na oveľa zložitejšiu a členitejšiu výchovnú skutočnosť, kde pastoračnú a katechetickú činnosť, doplnenú o zábavné aktivity a predstavenia posilňuje integrálny výchovný vklad, zložený z mravnej a občianskej výchovy, vzdelávania, odbornej prípravy, prijatia a dobročinnosti, skúsenosti hlboko zasahujúceho života v komunite, sociálneho a misionárskeho napätia. Vznikol z toho úplne nový vzor prostredia a kresťanského výchovného spoločenstva, primeraný požiadavkám doby a nových mladých, schopný plodne sa začleniť do najrozličnejších geografických a kultúrnych prostredí, do veľkých metropol a do malých stredísk.

Ale saleziánska charizma, ktorá má vo sviatočnom oratóriu svoju pôvodnú skúsenosť a svoj vzor (Pozri *Pamäti oratória*), sa reálne mohla rozšíriť do celého sveta a priniesť také výchovné a formačné ovocie, ktoré má vplyv na spoločenské a cirkevné skutočnosti – vďaka šťastnému začleneniu oratória do tradičného internátu a tradičnej katolíckej školy, ktoré oratórium hlboko obnovilo – a vďaka učilištiam, odborným a technickým školám, vedeným podľa metódy dona Bosca.

**Neodmysliteľný vzor**

Sviatočné oratórium vždy zostalo činnosťou najmilšou srdcu dona Bosca, najsviežejšou a najdynamickejšou z jeho inštitúcií, najbližšou ľudovému zmýšľaniu a záľubám mladých. Aby si všetky ostatné saleziánske diela mohli udržať svoju živosť a pedagogickú inšpiráciu, vždy sa museli formovať podľa tejto pôvodnej skúsenosti, ktorá je tajomstvom ich životaschopnosti.

Oratórium ich inšpirovalo predovšetkým vzhľadom na privilegovaných adresátov (synov z ľudu), vzhľadom na typ výchovného vzťahu, zameraného na získanie dôvery, vzhľadom na spiritualitu a na horlivosť, ktoré musí vychovávateľ (ktorý nesmie byť iba dobrý odborník v didaktike alebo v pastorácii) udržiavať vzhľadom na starostlivosť o dvor-ihrisko ako miesto výchovného stretania, vzhľadom na dominantnú črtu hravosti a zábavnosti, dobre vyváženú náboženstvom, formáciou a hľadaním povolania.

Pre saleziánov pôsobiacich v internátoch, v technických školách, na misiách a vo farnostiach zostal stále vzorom, skúšobným kameňom a kritickým podnetom aj *ľudový charakter* oratória, uprednostňovanie najchudobnejších a „najohrozenejších“ chlapcov, spojené s *misionárskym a sociálnym povolaním* (zachytiť, ak je možné, všetkých mladých danej oblasti, pritiahnuť ich a získať si ich, aby ich bolo možné „premeniť“). To ho odlišuje jednak od farských oratórií a tiež od detských klubov všetkých druhov a to predpokladá prítomnosť saleziánskej komunity ako pulzujúceho srdca a spolupracujúcu angažovanosť na rôznych dobre koordinovaných úrovniach, s významnou podporou mladých pomocníkov (ako vychovávateľov, asistentov, katechétov, „usporiadateľov zábavy“ ... alebo „animátorov“).

**Pri dobývaní sveta**

Založením Saleziánskej spoločnosti (rodiny zasvätených kresťanskej výchove mladých) sa saleziánska charizma mohla rozšíriť a prejavovať vo výchovných a pastoračných dielach, formálne rozdielnych od reality pôvodného sviatočného oratória. Toto úsilie o opätovné premyslenie a nové operatívne pretlmočenie nie vždy sprevádzal úplný úspech, ale v podstate z toho vzišiel plodný historický proces. Stačí pripomenúť, že „preventívny systém“, ako ho v roku 1877 sformuloval don Bosco, je premyslený pokus vyjadriť výchovný model oratória tak, aby sa uplatnil v úlohe klasického „výchovného zariadenia“.

Práve klíčenie, ktoré nasledovalo za skúsenosťou z Valdocca v rokoch 1846 až 1861 (rok otvorenia domu v Mirabello, ktoré riadil Rua) sa stáva účinným a plodným, prozreteľným podnetom pre charizmu, aby mohla košatieť, zmohutnieť a vystrojiť sa na svoje rozšírenie do celého sveta. Okrem dona Bosca aj mladý don Rua bol geniálnym majstrom tohto pretlmočenia modelu oratória do prostredia internátov, ktoré bude pokračovať počas celého obdobia jeho služby ako hlavného predstaveného, v úsilí prepojiť vernosť koreňom a otvorenosť voči výzvam Ducha a voči požiadavkám nových čias.

Dobrý don Ruffino vo svojej „kronike“ jednoducho píše: *«Don Rua sa v Mirabello správa ako don Bosco v Turíne. Stále je obklopený mladíkmi, ktorých pritiahla jeho vľúdnosť a tiež, pretože im stále rozpráva nové veci» (MB VII, 540).*

Vo svojich synoch don Bosco vlastne dáva seba samého.

(Z Il Bollettino Salesiano, jún 2012)

## 7.

POZNAŤ DONA BOSCA

PASCUAL CHÁVEZ VILLANUEVA

## Nový model misií

## a misionárov

Prezident Spojených štátov Barack Obama na návšteve Brazílie 19. a 20. marca 2011, ktorej cieľom bolo rozšíriť a optimalizovať politické a obchodné vzťahy medzi týmito dvoma krajinami, počas príhovoru k podnikateľom spomenul sen dona Bosca o meste Brazília.

V závere svojho prejavu, ktorý trval asi dvadsať minút, Obama spomenul sen dona Bosca: „Brazília je mladé mesto, má iba 51 rokov, ale počiatok má pred viac ako storočím: v roku 1883 mal don Bosco videnie, že raz bude hlavné mesto jedného veľkého národa postavené medzi 15. a 20. rovnobežkou, že bude vzorom pre budúcnosť a zárukou vhodných príležitostí pre každého brazílskeho občana.“

MALÝ TMAVÝ GLÓBUS

Najdojímavejším predmetom v izbičkách dona Bosca na Valdoccu je malý tmavý a len približný glóbus. Takmer nevidno hranice medzi štátmi a svet je čudne zliaty v súdržnej solidárnosti.

„Mladý Michal Rua ho neraz počul zvolať: «Ach, keby som mal dvanásť kňazov, ktorí by mi boli k dispozícii, koľko dobra by sa dalo urobiť! Chcel by som ich poslať hlásať pravdy nášho svätého náboženstva nielen do kostolov, ale aj na námestia!» A keď zavše vrhol pohľad na niektorú stranu atlasu, vzdychal, lebo videl, že mnohé oblasti sú ešte v tieni smrti. Dával najavo vrúcnu túžbu, aby raz mohol priniesť svetlo evanjelia na miesta, kam sa ešte nedostali iní misionári“ (*Životopisné pamäti* III, 546).

Ten istý apoštolský zápal, ktorý don Bosco načerpal v škole dona Cafassa a ktorý ho pobádal identifikovať ako pole činnosti svet chudobných a opustených mladých v rozvojových i rozvinutých krajinách, bol neskôr základom rozhodnutia otvoriť saleziánsku rodinu pre misie *ad gentes*. Zdôraznil to don Rua: «Práve táto potreba zachraňovať duše spôsobovala, že starý svet sa mu zdal tesný, a podnecovala ho posielať svojich synov do vzdialených misií v Amerike» (*BS* 21 [1897] 4).

Don Bosco si počas rokov v Konvikte, ovplyvnený misionárskou literatúrou, túžobne prial pridať sa k Oblátom Panny Márie kvôli misiám medzi indiánmi Severnej Ameriky. Od roku 1848 bol neúnavným čitateľom *Ročeniek Kongregácie pre šírenie viery*. Ale rozhodujúci podnet na urýchlenie misionárskeho povolania mladej Kongregácie mu prišiel pri príležitosti Prvého vatikánskeho koncilu (1869-70): mnohí biskupi z Ameriky, Afriky a Ázie využívali príchod do Ríma, aby verbovali klérus a rehoľné sestry; prichádzali do kontaktu s donom Boscom, navštevovali Valdocco a dávali návrhy založiť nové diela. On to vnímal ako znamenie Božej vôle a nadchol sa. Do tohto kontextu v rokoch 1871-72 spadá aj prvý misionársky sen.

«Zdalo sa mi, že sa nachádzam v nejakej divokej a celkom neznámej krajine. Bola to obrovská rovina, celá neobrobená, v ktorej nebolo vidno ani pahorky, ani vrchy. Vo veľmi vzdialených končinách ju však ohraničovalo neschodné pohorie... Medzitým som uvidel v diaľke skupinu misionárov, ktorí sa s radostnou tvárou približovali k divochom a pred nimi šiel húf mladíkov. Ja som s chvením uvažoval: „Idú sa dať zabiť.“ A priblížil som sa k nim: boli to klerici a kňazi. Pozorne som sa na nich zahľadel a spoznal som v nich našich saleziánov. Prví mi boli známi, a hoci som osobne nemohol poznať mnohých ďalších, ktorí nasledovali za tými prvými, všimol som si, že aj oni boli saleziánski misionári, tiež od nás.»

Ovplyvnený duchom svojej doby don Bosco uvažoval o misiách v najužšom zmysle, *in partibus infidelium*, *v krajoch neveriacich*, a v najromantickejšom zmysle – medzi krutými a divokými národmi. Dôležitú úlohu malo aj jeho katolícke videnie Cirkvi, poslanej k všetkým národom, a vnímanie saleziánskeho povolania ako daru, ktorý Boh dal mladým celého sveta, spojené s obavami vo vzťahu k protestantom. Misiologickými princípmi jeho doby bolo pretvárajúce prekvasenie, dobyvateľský boj, evanjeliové svedectvo až po mučeníctvo. *Euntes in mundum universum, choďte do celého sveta* mu znelo aj ako cirkevno-právnický príkaz, preto svojich misionárov poslal do Ríma, aby dostali požehnanie od pápeža.

PREDVOJ VEĽKÉHO VOJSKA

Jeho konkrétnosť ho podnietila uprednostniť spomedzi rôznych ponúk Argentínu: tam sa plavili tisícky imigrantov a jeho misionári tam nebudú osamotení; tam bola civilizovaná spoločnosť pripravená podporovať jeho dielo; a tam boli aj „divosi“ z jeho snov. Listy a informácie dona Cagliera a ďalších o skutočnej Patagónii neskôr radikálne zmenili romantický pohľad dona Bosca, ktorý bol vždy pripravený prispôsobovať sa situácii a vidieť v tom Pánov hlas. Stratégia sa zmenila: zakladať diela, aké bolo na Valdoccu (internáty, farnosti a oratóriá), ktoré by boli miestami formácie na prekvasenie nových národov Latinskej Ameriky, a odtiaľ odchádzať do misionárskej služby medzi domorodé obyvateľstvo.

Takto bol tradičný model misií obnovený o prvky vybraté z oratoriánskej charizmy, ktorá kladie veľkú dôležitosť na vzdelanie a na starostlivosť o mládež. Zmenili sa aj organizačné aspekty: saleziánski misionári neboli iba svedkami a apoštolmi, ktorí všetko zanechávali kvôli hlásaniu evanjelia; oni sa ako vrchol ľadovca, ako predvoj veľkého vojska cítili vyjadrením celej saleziánskej rodiny, ktorá ich duchovne a hmotne podporovala a mala účasť na ich radostiach a bolestiach, na ich úspechoch a ťažkostiach.

Don Rua to pripomenul spolupracovníkom: «Saleziáni a dcéry Márie Pomocnice ako šíky vojska na poli urobia svoju časť a dajú Bohu a blížnemu k dispozícii svoju vôľu, svoje zdravie, svoj život. Spolupracovníci a spolupracovníčky nech zo svojej strany urobia to, čo robia dobrí otcovia a dobré matky svojím deťom, keď sú v boji» (BS 14 [1890] s. 4-5).

Listy misionárov, publikované v *Bollettino Salesiano*, oznamovali každý detail, každý plán, každú realizáciu, každý úspech, každé utrpenie, každú ťažkosť. Všetci mohli poznať ich apoštolské námahy, mať na nich účasť, tešiť sa z nich, byť na ne hrdí, trpieť s nimi všetkými, podporovať ich modlitbou a ekonomicky spolupracovať. A misionári, ktorí cítili, že sú súčasťou veľkej rodiny dona Bosca, že si ich vážia, podporujú ich, povzbudzujú a milujú, dokázali účinne zaštepiť saleziánsku charizmu do každého kúta sveta.

(Z Il Bollettino Salesiano, júl-august 2012)

## 8.

POZNAŤ DONA BOSCA

PASCUAL CHÁVEZ VILLANUEVA

## Účinne komunikovať

## s cieľom evanjelizovať a vychovávať

Ján Bosco mal už od detstva dar účinne komunikovať. Bol to jeho osobný dar: čaro slova, umenie rozprávať, zdedené z bohatej starobylej ústnej tradície, ktoré dal do služby poslania s výchovným a pastoračným významom. Chlapec obklopený kamarátmi o sebe píše: «To, čo ich zhromažďovalo okolo mňa a lákalo ku mne až do zbláznenia, boli príbehy, ktoré som im rozprával. Príklady, ktoré som počul na kázňach alebo na katechizme, čítanie kníh *Králi Francúzska, Guerino Meschino,* a *Bertoldo, Bertoldino* mi poskytovali mnoho materiálu. Len čo ma moji kamaráti uvideli, v húfoch sa zbiehali, aby im niečo vysvetlil ten, čo ledva začínal chápať, čo čítal. K nim sa pridalo niekoľko dospelých, a niekedy cestou do Castelnuova alebo z neho, inokedy na poli či na lúke som bol obkľúčený stovkami ľudí, ktorí sa zhŕkli, aby počúvali chudobného chlapca, ktorý mal síce trochu lepšiu pamäť, no bol bez väčšieho vzdelania, ale medzi nimi sa javil ako veľký učenec» *(MO [Pamäti oratória] vyd. 2011, s. 65-66*).

Keď sa stal kňazom, bol zavalený žiadosťami: «Pozývajú ma raz do tej, raz do inej dediny, aby som im prišiel urobiť tríduá, novény alebo duchovné cvičenia, ale neodvážim sa odtiaľto pohnúť, lebo neviem, komu by som prenechal svoj dom. Koľko dobra by sme mohli robiť», píše donovi Alasonattimu v prvých časoch oratória.

Keďže don Bosco pôsobil medzi chlapcami a mladíkmi, bol veľkým rozprávačom.

Jeho pedagogika je rozprávačská, jeho spiritualita je rozprávačská, formácia, ktorú dával svojím spolupracovníkom, je rozprávačská, verejné komunikovanie o jeho projektoch a o jeho dielach je rozprávačské. Predmetom jeho rozprávania je prežívaný kresťanský život, Božie slovo a konkrétny príklad svätých, čnostné skutky ľudí a ich dobrá činnosť, dobré výsledky výchovného a formačného pôsobenia oratória, uskutočnené diela, jeho sny a jeho utópie.

GENIÁLNY STRATÉG

Jeho pastoračná činnosť spočíva najmä v tom, že rozpráva o zázrakoch, ktoré urobil Pán: DB vykladá Bibliu ako posvätný „príbeh“, príbeh spásonosnej činnosti Boha a jeho zázrakov medzi ľuďmi, príbeh vernosti a nevernosti jeho synov a dcér. Božie slovo nie je pre neho iba knihou, ale slovom, ktoré treba ohlasovať, nasmerovať na konkrétnych poslucháčov, aplikovať na konkrétny život, „sprievodcom na ceste do neba“ *(Život Dominika Savia, vyd. 1859, s. 30*).

DB veľa písal. Nie pre vzdelaných ľudí, ale pre chlapcov a ľud, pre členov saleziánskej rodiny. Písal ako pastier a kresťanský vychovávateľ. Chcel sa dotknúť sŕdc a myslí, aby mohol formovať a informovať, aby ich mohol robiť citlivými a zvolávať ich. Chcel pretvárať, povzbudzovať k dobru, dokorán otvárať mladým horizonty zmyslu, vzbudzovať povolania a spoluprácu. Bol šíriteľom myšlienok s cieľom kresťansky žiť a obrodiť spoločnosť, kultúrne a duchovne podporovať mladých – tlačou i slovom (počnúc krátkymi príhovormi k mladým a k saleziánom, cez slovká na dobrú noc, konferencie svätého Františka Saleského, až po kázne o dobročinnej láske v kostoloch Talianska, Francúzska a Španielska…). Jeho vydané spisy boli pozbierané v 38-zväzkovom vydaní, vzhľadovo napodobňujúcom originál (ktoré distribuovalo vydavateľstvo LAS). Bol schopným výchovným komunikátorom, pôsobivým kazateľom a prednášateľom.

Bol geniálny aj v organizovaní a v stratégiách komunikácie. V historickom kontexte rozmachu – geometrickým radom – ľudovej tlače a šírenia myšlienok a životných vzorov alternatívnych ku kresťanským don Bosco pochopil dôležitosť komunikácie a mobilizácie mienok. Neuspokojil sa s tým, že bol pisateľom kníh na formovanie mladých: stal sa vydavateľom (začal s úspešnou edíciou *Letture Cattoliche, Katolícke čítanie*), bol zakladateľom tlačiarní a vydavateľstiev. Podnecoval a povzbudzoval saleziánov, fma, spolupracovníkov a priateľov, aby sa stávali spisovateľmi, autormi školských kníh, žurnalistami, pisateľmi komédií a hudobnými skladateľmi. Bolo obdobie, kedy saleziáni boli špecialistami v komunikácii, kultúrne dobre pripravenými, kompetentnými vo svojej oblasti, rovnocenne s profesionálmi (z hľadiska intelektuálnych i technických kompetencií). So svojimi vydavateľstvami predstavovali „know-how“ v katolíckom svete: v ich stopách vznikli ďalšie kongregácie, ktoré sa venujú dobrej tlači. *Il Bollettino Salesiano* sa stal vzorom pre stovky obdobných publikácií.

Čo dnes zostalo z tohto nesmierneho a prenikavého úsilia? Hrozí strata nadšenia, kompetencie, praxe a kultúry. Je to tradícia, ktorú treba obnoviť a oživiť, rad kompetencií, ktoré treba znovu vybudovať – prostredníctvom primeraných formačných ciest a prezieravejších rozhodnutí, prostredníctvom oceňovania laikov a bývalých chovancov profesionálov.

SALEZIÁNOM, ABY ŠÍRILI DOBRÉ KNIHY

So želaním vidieť vás rásť každodenne v horlivosti a v zásluhách pred Božou tvárou, vám neprestanem z času na čas odporúčať rôzne prostriedky, ktoré považujem za najlepšie, aby vaša posvätná služba bola stále plodnejšia. Ten spomedzi nich, ktorý vám chcem vrelo odporúčať na Božiu slávu a pre spásu duší, **je šírenie dobrých kníh**.

Dobré knihy, šírené medzi ľudom, sú jedným z vhodných prostriedkov na udržiavanie Spasiteľovho kráľovstva v mnohých dušiach. Dodáte, že hoci kniha na jednej strane nemá tú vnútornú silu, ktorú má živé slovo, na druhej strane ponúka výhody, ktoré sú za určitých okolností aj väčšie.
Dobrá kniha sa dostane aj do takých domov, kam sa nemôže dostať kňaz, tolerujú ju aj zlí ľudia ako pamiatku a ako dar. Keď sa predstavuje, nečervená sa, keď ju zanedbajú, nerobí si starosti, keď ju čítajú, s pokojom učí pravde, keď ňou opovrhujú, nesťažuje sa, a zanecháva po sebe výčitku svedomia, ktorá občas zapáli túžbu spoznať pravdu: a vždy je pripravená učiť pravdu.

Koľko duší zachránili dobré knihy, koľko je teraz uchránených pred omylmi, koľko povzbudených v konaní dobra. Kto daruje dobrú knihu, aj keby nemal inú zásluhu ako vzbudiť myšlienku na Boha, už u Boha získal neporovnateľnú zásluhu. A predsa – koľko dobra sa tak získava. Ak knihu v rodine nečíta ten, komu bola určená alebo darovaná, číta ju syn alebo dcéra, priateľ alebo sused. Kniha na dedine občas prejde rukami aj stovky ľudí. Len sám Pán Boh pozná dobro, ktoré spôsobuje kniha v meste, v knižnici, v spoločnosti robotníkov, v nemocnici, alebo ak je darovaná na znak priateľstva.

Prosím vás teda a zaprisahávam, aby ste nezanedbávali túto veľmi dôležitú časť nášho poslania.

**KŇAZ JÁN BOSCO**

(Obežný list saleziánom, aby šírili dobré knihy, z 19.3.1885)

(Z Il Bollettino Salesiano, september 2012)

## 9.

POZNAŤ DONA BOSCA

PASCUAL CHÁVEZ VILLANUEVA

## PREDSTAVA SPOLUPRACOVNÍKA

## V CHÁPANÍ DONA BOSCA:

## ÚROVNE PRÍSLUŠNOSTI A ZÁVÄZOK GENIÁLNEJ INTUÍCIE

«Ja som stále potreboval všetkých»

Don Bosco nemal strach vypytovať. Pred odchodom do seminára uskutočnil prvú zbierku vo svojom živote, prvú z mnohých.

«Zostávalo zaobstarať mu klerický odev, ktorý mu chudobná Margita nemohla kúpiť. Don Cinzano sa o tom porozprával s niektorými farníkmi a tí sa ochotne zapojili do dobrého diela. Pán Sartoris mu zaobstaral reverendu, kavaliér Pescarmona klobúk, don Cinzano mu dal svoj kabát, ďalší mu kúpil kolárik a biret, iný pančuchy a istá dobrá žena vyzbierala potrebné peniaze, aby mu – ako sa zdá – mohla zadovážiť pár topánok. Božia Prozreteľnosť odvtedy práve takýmto spôsobom viedla nášho Jána: tak, že si poslúžila pomocou mnohých ľudí, aby podporovala svojho verného služobníka a všetky diela, ktorých sa chopil. A my sme dona Bosca počuli viackrát opakovať: - Ja som stále potreboval všetkých!» *(Memorie Biografiche [Životopisné pamäti] I, 367).*

Don Bosco sa nikdy nehanbil pýtať almužnu.

Po jednej prednáške, ktorú mal v roku 1881 v Tolone, «don Bosco v peleríne a so striebornou táckou v ruke prešiel cez kostol a vyberal peniaze. Počas toho sa stala príhoda, ktorú je hodno spomenúť. Vo chvíli, keď don Bosco istému robotníkovi predložil tácku, tento sa odvrátil na druhú stranu a nevľúdne mykol plecami. Don Bosco prešiel ďalej a so všetkou láskavosťou mu povedal: „Nech vás Boh požehná.“ Vtedy ten robotník siahol rukou do vrecka a položil na tácku jeden sold. Don Bosco sa mu uprene pozrel do tváre a povedal mu: „Nech vás Boh odmení.“ Ten zopakoval svoje gesto ešte raz a daroval dva soldy. Don Bosco mu povedal: „Môj drahý, Boh nech vás odmieňa stále viac.“ Keď to ten človek počul, vytiahol peňaženku a daroval jeden frank. Don Bosco mu venoval pohľad plný dojatia a pobral sa preč. Ale on, akoby ho priťahovala nejaká magická sila, ho nasledoval po kostole, kráčal popri ňom do sakristie, vyšiel za ním do mesta a neustále mu kráčal v pätách, až kým sa mu don Bosco nestratil z očí» *(Memorie Biografiche [Životopisné pamäti] XV, 63).*

Spolupracovníci dona Bosca

Keď chcel don Bosco označiť svojich pomocníkov, ktorí neboli rehoľníkmi, dlho váhal, kým sa odhodlal prijať pomenovanie «saleziánski spolupracovníci», ktoré sa objavilo až na konci dlhého radu udalostí.

Úvod textu pravidiel, vydaných v roku 1876 v Albenge, sa začínal slovami: «Čitateľovi. Len čo sa v roku 1841 začalo dielo oratórií, niekoľkí zbožní a horliví kňazi a laici ihneď prišli pomôcť pestovať úrodu, ktorá sa odvtedy v hojnom počte zračila vo vrstve ohrozených mladíkov. Títo pomocníci alebo spolupracovníci boli v každom čase podporou zbožných diel, ktoré nám Božia Prozreteľnosť vkladala do rúk.»

Teda boli to nielen spolupracovníci s prísľubom, ale rozsiahla sieť spolupráce, podpory, sympatie, dobročinnosti…, o ktorú sa don Bosco pozorne staral. Je potrebné obnoviť túto geniálnu intuíciu dona Bosca, ktorú don Rua a ďalší nástupcovia ešte zveľadili, a ktorá umožnila celosvetové rozšírenie saleziánskeho diela.

Nedávno boli snahy dať spolupracovníkom ešte väčšiu opodstatnenosť a oceniť jednu zložku vízie dona Bosca (o „externom“ saleziánovi).

Don Bosco mal predstavu, ktorú v ňom vzbudila reorganizácia katolíkov s cieľom opätovne pokresťančiť spoločnosť, a to predstavu dobročinnosti voči saleziánskym dielam, predstavu katolíckeho laického „dobrovoľníctva“ – pastoračného (učiť katechizmus, spolupracovať s farármi) alebo sociálneho (vychovávať, asistovať, formovať, chrániť).

Skutky a prednášky dona Bosca dotvárajú identitu, formy a význam uskutočňovanej spolupráce. Adresátmi boli spolupracovníci a dobrodinci, ale aj ľudia zaangažovaní v rôznych apoštolských iniciatívach (autonómnych alebo začlenených do cirkevného prostredia). *Materiálna dobročinná láska* zaujímala rozsiahly priestor v jeho skutkoch a slovách, so stále viac požadujúcimi a stále nástojčivejšími výzvami.

Don Bosco počas slávnostnej prednášky 1. júna 1885 tvrdil: „Byť saleziánskym spolupracovníkom znamená spoločne s inými sa podieľať na podporovaní niektorého diela, ktorého cieľom je pomáhať sv. Cirkvi v jej najnaliehavejších potrebách. Znamená to podieľať sa na podporovaní diela, ktoré tak veľmi odporúča Svätý Otec, pretože toto dielo vychováva mladíkov k čnostiam, vedie ich na ceste do neba, pretože jeho hlavným cieľom je vzdelávať mládež, ktorá sa dnes stala terčom zlých ľudí, pretože vo svete, v internátoch, v útulkoch, vo sviatočných oratóriách a v rodinách podporuje – zdôrazňujem, podporuje – lásku k náboženstvu, dobré mravy, modlitby, prijímanie sviatostí, a tak ďalej.“

V XXI. storo**č**í

*Nové pravidlá*, ktoré schválila Svätá Stolica 9. mája 1986 a ktoré následne 24. mája vyhlásil hlavný predstavený don Egidio Viganò, načrtávajú obnovený obraz saleziánskeho spolupracovníka na počiatku XXI. storočia – v súvislosti s jeho identitou, jeho duchom, jeho poslaním a organizáciou združenia.

«Spolupracovník je katolík, ktorý svoju vieru prežíva – v rámci svojich svetských podmienok – tak, že sa inšpiruje apoštolským projektom dona Bosca: angažuje sa pre to isté mládežnícke a ľudové poslanie v bratskej a združenej forme, cíti živé spoločenstvo s ostatnými členmi saleziánskej rodiny, pracuje pre dobro Cirkvi a spoločnosti, primerane svojmu postaveniu a konkrétnym možnostiam.» (Pozn. prekl.: kvôli presnosti sme použili vlastný preklad uvedeného citátu Pravidiel apoštolského života.)

Autori tohto článku chceli nadviazať na prvotné zámery dona Bosca, podľa ktorého spolupracovník je skutočným saleziánom vo svete, čiže kresťanom, laikom alebo kňazom, ktorý bez záväzkov rehoľných sľubov uskutočňuje svoje povolanie k svätosti v službe poslania k mladým a k ľudovým vrstvám podľa ducha dona Bosca. Takto načrtnutá identita spolupracovníka predstavuje tri charakteristické črty: je to kresťan katolík, žije vo svete a je saleziánom.

(Z Il Bollettino Salesiano, október 2012)

## 10.

POZNAŤ DONA BOSCA

PASCUAL CHÁVEZ VILLANUEVA

## SKÚSENOSŤ, KTORÚ TREBA OBNOVIŤ:

## SALEZIÁNSKE „SPOLOČNOSTI“

Mimoriadna plodnosť saleziánskeho modelu združovania

«Keďže však spolužiaci, ktorí ma chceli zatiahnuť do výtržností, najviac zanedbávali svoje povinnosti, začali sa obracať na mňa, aby som im ako spolužiak preukázal láskavosť a dal im alebo nadiktoval školské úlohy. Profesorovi sa to nepáčilo, pretože taká falošná dobroprajnosť podporovala ich lenivosť a prísne mi to zakázal. Vtedy som sa dal na menej zhubnú cestu: začal som im totiž vysvetľovať ťažké veci a pomáhať remeslami, ktoré som ovládal. Tak som preukazoval láskavosť všetkým a získaval si náklonnosť a lásku svojich spolužiakov. Cez prestávky začali prichádzať ku mne, neskôr aj preto, aby počúvali moje príbehy, aby si so mnou spravili školské úlohy, a napokon prichádzali bez toho, že by hľadali dôvod – ako už predtým spolužiaci v Murialde a v Castelnuove. Chceli sme tie stretnutia nejako pomenovať a nazývali sme ich Spoločnosť veselosti; bol to názov, ktorý sa veľmi dobre hodil, keďže každý mal prísnu povinnosť hľadať také knihy, viesť také debaty a zábavky, ktoré prispievali k tomu, aby sme boli veselí. A naopak – bolo zakázané čokoľvek, čo by spôsobovalo melanchóliu, najmä veci, ktoré boli v rozpore s Pánovým zákonom. Kto by teda zahrešil, spomenul Božie meno nadarmo alebo viedol neslušné reči, bol zo spoločnosti okamžite prepustený. Tak som sa stal vodcom mnohých spolužiakov …» (*Pamäti oratória, Prvé desaťročie, 6).*

Posila spoločenstva

Don Bosco takmer inštinktívne pochopil dôležitosť „spoločenstva“ pri formovaní dospievajúcich, najmä takého, ktoré tvorili priatelia a rovesníci. Chlapci potrebujú priateľov ako vzduch. Banda, partia, skupina kamarátov môže podnietiť na zlé aj toho najslušnejšieho chlapca. Don Bosco vo svojej inštinktívnej výchovnej genialite vynašiel „miesto“ pre priateľov, ktorí privádzajú k lepšiemu.

Spoločenské a priateľské zväzky predstavujú základný ochranný činiteľ. Človeka napĺňa, keď cíti uznanie, schválenie, podporu, láskavé zaobchádzanie od ľudí, s ktorými žije. Dnešní mladí vyrastajú so syndrómom „skopírovať a vložiť“: kopírujú, opakujú, napodobňujú. Sú málo podnecovaní k tvorivosti a k plánovaniu, čo sú prvky, ktoré umožňujú čeliť zmenám a ťažkostiam.

Don Bosco vytvoril bezpečné prostredie, oratórium, ktoré viedlo chlapcov k tomu, aby sa angažovali, zapájali, išli až do hĺbky, chápali a boli aktívni, aby sa nebáli námah, aby ľahko neutekali z bojiska. A don Bosco pridal ešte dve ingrediencie, ktoré môžu mať podstatný význam: „anjelov strážnych“ a vieru.

Všetky ľudské bytosti každého veku sú spokojnejšie, optimistickejšie a v pokoji so sebou samými, ak vedia, že vedľa seba majú ľudí (príbuzných, priateľov, učiteľov, animátorov), ktorí sú ochotní pomáhať im v ťažkých chvíľach. Títo dôveryhodní ľudia predstavujú bezpečný základ, z ktorého možno čerpať silu. Sú schopní porozumieť im a podržať ich, keď sa cítia osamotení, vytlačení na okraj, odmietaní.

Náboženská viera poskytuje silnú podporu radikálnej nádeje, absolútnej pozitívnosti vesmíru a láskyplnej Božej prítomnosti a spoločenstva.

Z týchto intuícií vznikli „spoločnosti“. Prvou je Spoločnosť sv. Alojza v oratóriu na Valdoccu (1847). Cieľom *Spoločnosti sv. Alojza* bolo „zaväzovať mladých k tomu, aby neustále uskutočňovali čnosti, ktoré boli u tohto svätca najzrejmejšie. Bola zameraná na to, aby ich privádzala k takému poctivému a nábožnému životu, aby sa stali soľou a svetlom uprostred mnohých kamarátov“ (MB 3, 215). Keď don Bosco založil Spoločnosť sv. Alojza, jeho cieľ bol formačný – podporovať nábožný život a mravnosť členov podľa príkladu tohto svätca (formovanie a stráženie „krásnej cnosti“), ale tiež ich podnietiť k tomu, aby dávali dobrý príklad a stali sa kvasom medzi kamarátmi. Spoločnosť bola rezervovaná pre starostlivo vybranú skupinu.

Mladí apoštoli

*Spoločnosť Nepoškvrnenej* odzrkadľuje pokročilejšiu fázu diela dona Bosca a rozšírenie jeho formačných perspektív. V životopise Dominika Savia don Bosco píše: «Cieľom bolo zabezpečiť si ochranu mocnej Božej Matky v živote a zvlášť v hodine smrti. Dominik Savio navrhoval dva prostriedky pre tento cieľ: konať a podporovať nábožné úkony na česť Nepoškvrnenej Panny Márie a časté prijímanie» (*Savio*, s. 76). Ale veľmi významnou je skutočnosť, že don Bosco medzi nemnohými podmienkami, ktoré doplnil pre schválenie Pravidiel, vsunul tento významný dodatok, ktorý podnecoval členov Spoločnosti k službe spoločenstvu a k apoštolátu medzi kamarátmi: «Na prednáškach nech sa určí nejaký vonkajší skutok lásky ako čistenie kostola, asistencia alebo katechizovanie nejakého chlapca so slabými vedomosťami» (*Savio*, s. 83).

Odvtedy boli skupiny a spoločnosti – originálna a plodná skúsenosť združovania mladých –súčasťou saleziánskej panorámy.

V roku 1950 založil don Ricaldone *Medzinárodné ústredie saleziánskych náboženských spoločností* so zameraním na formovanie vedúcich, organizovanie a uskutočňovanie „celoročnej kampane”, navrhnutej *strennou, heslom hlavného predstaveného*, a na podporovanie «stretnutí, porád, menších kongresov alebo iných verejných zhromaždení, ku ktorým dal podnet hlavný predstavený». V januári 1967 vzniklo Centrum pastorácie mládeže.

Dnes toto charizmatické dedičstvo prešlo do Saleziánskeho mládežníckeho hnutia (Movimento Giovanile Salesiano, MGS). Je to hnutie výchovného charakteru, ktoré sa ponúka všetkým mladým s cieľom urobiť ich nositeľmi a hlavnými postavami ich ľudského a kresťanského rastu tak, aby mali vplyv na danom území a v občianskej spoločnosti a aby sa začlenili do miestnej cirkvi a boli pre ňu prínosom. Formy Saleziánskeho mládežníckeho hnutia vo svete sú mnohoraké a predstavujú pestrofarebnú ponuku saleziánskeho združovania, ktorá je najlepšie organizovaná v Európe, Amerike a Indii.

V mnohých prípadoch existuje provinciálne, medziprovinciálne a regionálne koordinovanie; existuje formačná, informačná a spájajúca sieť medzi rozličnými skupinami. Stretnutia mládeže sú jedným z charakteristických prvkov Saleziánskeho mládežníckeho hnutia – ako významné príležitosti komunikovania medzi skupinami a šírenia odkazov a hodnôt saleziánskej mládežníckej spirituality.

(Z Il Bollettino Salesiano, november 2012)

## 11.

POZNAŤ DONA BOSCA

PASCUAL CHÁVEZ VILLANUEVA

## MLADÍ, UČITELIA DONA BOSCA

## A SALEZIÁNOV

Spoločenstvo mimoriadnej „výpovednej hodnoty“, ktorým je saleziánska rodina, sa rodí zo sna, ktorý má príchuťevanjeliapodľa Marka 9, 36-37: «Potom vzal dieťa, postavil ho medzi nich, objal ho a povedal im: "Kto prijme jedno z takýchto detí v mojom mene, mňa prijíma. A kto prijíma mňa, nie mňa prijíma, ale toho, ktorý ma poslal."»

Mladí sú pre saleziánsku rodinu nielen „adresátmi“, ale aj jej podstatným dynamickým prvkom. Saleziánske dejiny ukazujú, že práca medzi chudobnými a opustenými mladými, ktorí sú privilegovanými adresátmi, priťahuje Božie požehnanie, je prameňom charizmatickej a náboženskej plodnosti, plodnosti povolaní, obnovovania bratských vzťahov v spoločenstvách, je tajomstvom sviežosti a úspechu diel.

Boh predkladal donovi Boscovi výzvy prostredníctvom mladých: mladých zavretých v turínskych väzniciach, mladých, ktorých stretal na uliciach, námestiach a lúkach turínskych periférií, mladých, ktorí búchali na jeho bránu, aby od neho dostali chlieb a prístrešie, mladých, ktorých stretal v ľudových mestských školách, kam ho volali kvôli kňazskej službe.

«On zavolal k sebe dieťa, postavil ho medzi nich povedal: „Veru, hovorím vám: Ak sa neobrátite a nebudete ako deti, nevojdete do nebeského kráľovstva.“» (Matúš 18, 2-3). Túto vetu je ťažké chápať doslovne, najmä vtedy, keď človeka dennodenne zlostia malí tyrani, s ktorými žije.Môžu nás deti naozaj niečomu naučiť?

Don Boscosa od mladých učil: niektoré charakteristické črty preventívneho systému sú ovocím navštevovania ich sveta a spoločného prežívania života s nimi, ich pocitov a veľkých túžob.Určité prvky, ktoré určujú mládežnícku spiritualitu dona Bosca, sú prevzaté z poznania duchamladých a z objavenia výšky, ktorú mladí môžu dosiahnuť.Určité charakteristické črty charizmy saleziánskeho ducha pochádzajú práve z jehosúzvuku so svetom mladých.

# Čo nás učia maličkí

Povolanie vychovávateľa môže byť odsúdením do otroctva a neurózy, alebo nadchýnajúcou cestou, ktorá obohacuje a premieňa. Jedným z prvkov, ktoré tvoria tento rozdiel, je ochota učiť sa. Vychovávatelia spravidla uvažujú o tom, čo môžu naučiť svojich zverencov. Možno sa občas musia spýtať, čo sa môžu naučiť od nich.

Povolanie vychovávateľa nie je vyčerpávajúcim chrlením praktických činností a zásahov, lež duchovnou cestou: nadobúdanímskúseností, ktoré krok za krokom odkrývajú hlboký zmysel života a človeka. A na tejto ceste sa vychovávatelia často správali akodeti, ktoré majú rúčky špinavé od nutely, ktorými práve neopraviteľne zničili veľmi drahú novú výzdobu oratória.

Pretože práve ony sú najbližší k prameňu života.

Byť vychovávateľmi znamená byť v škole, v ktorej človek viac získava ako dokáže učiť iných. Samozrejme, pod podmienkou, že to tak chce.Bude ľahké zistiť, že pozerať sa na deti a mladých je lepšie ako pozerať na televízor alebo surfovať v googli. A tiež poučnejšie.

Spomeniem niekoľko vecí, ktoré nás mladí môžu naučiť.

**Neustály rast**. Mladí „nútia“ vychovávateľov,aby sa poznali do hĺbky: majú výnimočný talent demontovať formálne roly a zasahovať „do živého“. Klamať dospelých sa dá s akou-takou nádejou na úspech: klamať dieťa je nemožné. Deti prejavujú emócie s väčšou intenzitou a citlivosťou ako sú naše a prejavujú ich absolútne spontánne.

To vo vychovávateľoch vyvoláva silný rast zmyslu pre zodpovednosť a potrebu stále väčšej schopnosti ovládať sa. Aj myseľ dostáva podnety. Život s mladými ich každodenne stavia pred rozhodnutia, pred výzvy, pred problémy a ťažkosti. V každej chvíli dňa je myseľ vychovávateľa nútená rozvíjať pohotovosť ducha, inteligenciu srdca, vynaliezavosť.

**Pozornosť.**„Pozri!“ Deti túžia po prítomnosti vychovávateľa. Nie jednoducho „aby tam kdesi bol“: chcú úplnú, nerozdelenú pozornosť, bez predsudkovalebo očakávaní. Prítomnosť, ktorá zohrieva, ktorá dáva mladému človeku dôležitosť, dáva mu pocítiť jeho hodnotu. Byť prítomný znamená byť k dispozícii: som tu pre teba. Čistá pozornosť, ktorá sa nevnucuje a nediriguje, ale je intenzívne prítomná a nič viac. My máme prehľad o všetkých, nie sme však pozorní k jednotlivým osobám, ani k tým, ktorých milujeme.

**Rešpektatrpezlivosť.**Reálne deti nikdy nie sú podobné deťom vysnívaným, ideálnym. Búria sa proti očakávaniam, ktoré im bránia rásť podľa vnútorných zákonitostí ich bytosti. Majú svoje tempo, svoj vnútorný projekt, originálne sklony. Don Bosco hovorieval: «Nechať mladým úplnú slobodu robiť veci, ktoré sa im najviac páčia... A keďže každý rád robí to, o čom vie, že to dokáže robiť, ja sa riadim týmto princípom, a moji chovanci všetci pracujú nielen usilovne, ale s láskou» (MB, XVII, 75).

Svojim blízkym spolupracovníkom hovorieval: «Nechajtechovancov, aby mohli slobodne a pokojne vyjadrovať svoje myšlienky.» Naliehal: «Počúvajte ich, nechajteich veľa rozprávať.» On ako prvý v tom bol príkladom:«Napriek svojím mnohýma namáhavým prácam bol vždy ochotný so srdcom otca prijímať vo svojej izbe tých mladíkov, ktorí ho prosili o zvláštnestretnutie. Dokonca chcel, aby sa k nemu správali veľmi familiárne, a nikdy sa nesťažoval na netaktnosť, s ktorou ho niekedy obťažovali. Každému nechal úplnú slobodu klásť otázky, vyrozprávať svoje ťažkosti, obhajoby, ospravedlnenia.... prijímal ich s takou istou úctou, s akou prijímal veľkých pánov. Ponúkal im miesto na pohovke,pričom on sedel pri stolíku, apočúval ich s najväčšou pozornosťou, ako keby veci, ktoré mu vykladali, všetky boli dôležité. Občas sa zdvihol alebo sa s nimi prechádzal po izbe. Keď rozhovor skončil, vyprevádzal ich až po prah, on sám otváral dvere a lúčil sa s nimi slovami: Budeme navždy priateľmi, pravda?!» (MB, VI, 438-439).

**Šťastie a vďačnosť za život.** Mladí sú najdôležitejšou investíciou v oblasti realizácie aosobného šťastia. Sú úlohou, niekedy ťažkou, ale tiež požehnaním. Život s mladými môže byť lopotou, ale aké hlboké šťastie môže spôsobiť mladý človek, ktorý dozrieva tak, že sa nám zverí sovšetkou dôverou na svete!

(Z IlBollettinoSalesiano, december 2012)